Útvar hlavného kontrolóra
Mesta Košice

S p r á v a
o výsledku kontroly

	V súlade s oprávnením podľa zákona č.369/1990 Zb. o obecnom zriadení v znení neskorších zmien a doplnkov a na základe plánu kontrol na II. polrok 2010 vykonal Útvar hlavného kontrolóra mesta Košice v období od 4.10.2010 do 28.10.2010 kontrolu nakladania s majetkom a vybraných položiek príjmov a výdavkov za rok 2009 na Základnej škole Park Angelinum č. 8, Košice. 

Kontrolou bolo zistené:

I.	Základne údaje

Základné školy (ZŠ) podľa zriaďovateľskej listiny vykonávajú funkciu zabezpečenia výchovno-vzdelávacej práce na úseku základného školstva. Za činnosť zodpovedá riaditeľ ZŠ. Základné školy ako rozpočtové organizácie hospodária s majetkom mesta a finančnými vzťahmi sú napojené na rozpočet mesta Košice. Za čerpanie finančných prostriedkov zodpovedá riaditeľ ZŠ. Za správnosť čerpania výdavkov a finančné hospodárenie s majetkom mesta zodpovedá hospodárka školy.

Vo funkcii riaditeľa ZŠ Park Angelinum č. 8, Košice bola v roku 2009 Mgr. A. B..  Hospodárku školy počas celého roka 2009 vykonávala A. P., ktorá súčasne vykonávala aj funkciu pokladničky. Účtovníčku ZŠ vykonávala v roku 2009  MVDr. V. V.. Funkciu vedúcej školskej jedálne vykonávala M. H.,  ktorá vykonávala súčasne aj funkciu pokladničky školskej jedálne.

II.  Hospodárenie s majetkom

     V zmysle § 6 ods. 3 zákona č. 431/2002 Z.  z. o účtovníctve, účtovná jednotka je povinná inventarizovať majetok, záväzky a rozdiel majetku a záväzkov podľa § 29 a § 30.    
     V zmysle § 8 ods. 1 zákona o účtovníctve, účtovná jednotka je povinná viesť účtovníctvo správne, preukázateľne, zrozumiteľne a spôsobom zaručujúcim trvalosť účtovných záznamov.
     V zmysle § 30 ods. 1 zákona o účtovníctve skutočný stav majetku, záväzkov a rozdielu majetku  a záväzkov sa zisťuje inventúrou.

        Ročná inventarizácia majetku a záväzkov bola vykonaná na základe príkazu riaditeľa ZŠ č. 1/2009 zo dňa 31. 8. 2009. Fyzická inventarizácia nehnuteľného, hnuteľného a nehmotného majetku ako aj inventarizácia záväzkov a pohľadávok bola vykonaná k 31. 12. 2009. Podľa jednotlivých prehľadov o výsledku inventarizácie spracovaných inventarizačnou komisiou, ZŠ Park Angelinum č. 8, Košice vedie v evidencii nasledujúci majetok:
- hmotný dlhodobý majetok v celkovej obstarávacej hodnote:         607 840,43 €
- nehmotný dlhodobý majetok v celkovej cene:                                       221,74 €
- drobný hmotný majetok v celkovej hodnote:                                  208 652,08 €
- majetok vedený v operatívno technickej evidencii (OTE):               34 832,91 €

  Celková hodnota užívaného  majetku k   31. 12. 2009 je v obstarávacej cene 851 547,16 €. Kontrolou bolo zistené, že vyššie uvedený majetok ZŠ užíva a spravuje na základe Zmluvy o správe zvereného majetku so svojim zriaďovateľom mestom Košice uzavretou dňa 10. 2. 2004. Z dokladov predložených ku kontrole – zápisov z inventarizačných komisii vyplýva, že neboli zistené rozdiely medzi účtovným a fyzickým stavom. Účtovná jednotka vykonala  inventarizáciu   majetku  a  záväzkov  v  súlade s § 29 a § 30    zákona č. 431/2002 Z. z. o účtovníctve. 

 III.   Príjmy a výdavky  

Plnenie príjmov a výdavkov v roku 2009 v porovnaní k poslednej úprave rozpočtu udávajú nasledujúce tabuľky (v €):

Položka	Príjmy	Rozpočet	Skutočnosť	Plnenie v %	
212	Príjmy z vlastníctva	18 856	18 856	 100,00	
223	Poplatky a platby z predaja služieb	55	55	100,00	
223	Poplatky za ŠKD	19 051 	19 101	100,26	
223	Poplatky a platby za stravné	571	             571	100,00	
311	Tuz. bežné granty 	910	910	100,00	
Príjmy celkom	39 443	39 493	100,26	

Položka	Výdavky	Rozpočet	Skutočnosť	Plnenie v %	
610	Mzdy, platy a ostatné vyrovnania	488 017	488 017	100,00	
620	Poistné a príspevky do poisťovne	176 016	      176 017	100,00	
630	Tovary a služby	188 140	188 129	99,99	
640	Bežné transfery	3 078	3 078	100,00	
637	Rodinné prídavky	203	203	100,00	
Výdavky spolu	855 454	855 444	99,99	
700	Kapitálové výdavky	-	           -	     -	
Celkom bežné a kapitálové výdavky	855 454	855 444	99,99	

	Z uvedenej tabuľky vyplýva, že Základná škola stanovené príjmy splnila a výdavky neboli prekročené.

A.	Príjmy

Z celkových príjmov 39 493,00 € predstavujú najväčšiu časť príjmov poplatky za školské kluby v sume 19 101,00 €, príjmy z prenajatých budov, priestorov a objektov (položka 212) v sume 18 856,00 €. Ďalej sú to  poplatky za stravné a platby za predaj výrobkov.

Organizácia sústreďuje všetky príjmy svojho rozpočtu na príjmovom rozpočtovom účte č. 049839/5002 vedeným v Dexia banke Slovensko, a.s. Základná škola všetky príjmy v roku 2009 odviedla na účet zriaďovateľa mesta Košice, okrem sumy 49,80 €. Ide o poplatok rodiča za ŠKD ktorý bol pripísaný na príjmový účet posledný deň mesiaca december 2009. Výpis účtu bol doručený 2. 1. 2010, ktorý nebolo možné skontrolovať k 31. 12. 2009 a fyzický odviesť z príjmového účtu ZŠ na účet MMK a to k 31. 12. 2009. Vyššie uvedené príjmy boli fyzicky odvedené z príjmového účtu ZŠ na príjmový účet MMK v mesiaci január 2010 a následne zúčtované.

- Príjmy z vlastníctva (položka 212)

     K 31. 12. 2009 bolo na Základnej škole v roku 2009 uzatvorených 14 zmlúv o nájme nebytových priestorov z toho:     8 zmlúv dlhodobých
                                                                   5 zmlúv krátkodobých
                                                                   1 zmluva o nájme školníckeho bytu
    Základná škola vykazuje príjmy za prenájom nebytových priestorov v celkovej výške 18 856,00 €. Z 8 dlhodobých zmlúv je 6 zmlúv z prenájmu telocvične uzavretá s prenajímateľom ZŠ a nájomcami. Jedná zmluva dlhodobá je uzatvorená s učiteľkou anglického jazyka a žiakmi ZŠ. Ďalšia dlhodobá zmluva je uzatvorená s Fy. Dalkia s.r.o. a ZŠ o prenájme výmenníkovej stanice. Všetky tieto zmluvy boli uzatvorené v zmysle Pravidiel prenajímania majetku mesta  v školách a školských zariadeniach.

     Kontrolou nájomnej zmluvy za užívanie školníckeho bytu a úhrad za nájomné a služby spojené s nájmom bolo zistené:
     Zmluva o nájme služobného bytu (školnícky byt) bola uzatvorená podľa zákona č. 189/1992 Zb. s prenajímateľom ZŠ Park Angelinum č. 8, Košice a školníkom Pavlom Balážom ako nájomcom. Zmluva   bola    uzatvorená  dňa 2. 1. 2002. Nájomné  bolo  dohodnuté  mesačne  vo   výške 1 364,00 Sk. Dňa 10. 9. 2003 bola výška nájomného upravená evidenčným listom pre výpočet úhrad na sumu 1 841,00 Sk mesačne. 
     Kontrolou bolo zistené, že Základná škola ako prenajímateľ túto výšku nájomného a služby spojené s nájmom od septembra 2003 do konca roka 2009 neprehodnotila ani neupravila, napriek tomu že výška médií bola viac krát menená.

    Základná škola dňa 10. 4. 2010 dodatkom č. 3 upravila nájomcovi výšku mesačných poplatkov v zmysle Pravidiel prenajímania školského majetku a to:
- za užívanie školníckeho bytu – nájomné vo výške 57,83 €
- náklady na prevádzku bytu    – služby vo výške     45,21 €
Spolu mesačná úhrada :                                           103,04 € 

     Za mesiac január, február a marec 2010 budú dorovnané poplatky úhradou vo výške 125,79 € a to podľa splátkového kalendára. Od apríla 2010 sa mesačne uhrádza za nájomné školníckeho bytu suma vo výške 103,04 €. Všetky poplatky budú uhrádzané formou zrážky zo mzdy na účet prenajímateľa ZŠ. V zmysle platných pravidiel prenajímania majetku v školských zariadeniach na rok 2010, školnícky byt bol prenajatý zamestnancovi školy na dobu určitú a to na dobu troch rokov.
     Z uvedených zistení vyplýva, že prenajímateľ (ZŠ) neprehodnotením a neupravením zmluvy o nájme školníckeho bytu a to nájomného za byt a služby spojené s užívaním bytu nepostupoval v súlade s platnými pravidlami prenajímania platných v príslušných rokoch 2004 až 2009. Z tohto dôvodu boli príjmy z prenájmu vlastníctva nižšie oproti skutočnosti, tak ako určujú Pravidlá prenajímania.

B.	Výdavky

     Z celkovej sumy 855 444,00 € bežných výdavkov prestavujú výdavky na mzdy, platy a ostatné vyrovnania vrátane odvodových povinností (pol. 610, 620 a 640) sumu 667 112,00 €, čo predstavuje 77,98  % z bežných výdavkov. Bežné transfery (pol. 640) predstavujú finančné prostriedky na úhradu nemocenských dávok v sume 3 078,00 €.   Ostatné výdavky vo výške 188 129,00 € boli čerpané na položke 630 -  tovary a služby a to nasledovne:

Položka	Výdavky	Rozpočet	Skutočnosť	Plnenie v %	
631 001	Cestovné	58,00	58,00	100,00	
632	Energia, voda	78 897,00	78 897,00	100,00	
633	Materiál a služby	67 915,00	67 915,00	100,00	
635	Údržba	8 975,00	8 975,32	100,00	
637	Tovary a služby	32 135,00	32 124,00	99,97	
630	Tov. a služby	188 140,00	188 129,00	99,99	

Nákup tovarov a zabezpečenie služieb Základná škola zabezpečovala v zmysle § 102 zákona č. 25/2006 Z. z. o verejnom obstarávaní zákaziek s nízkymi hodnotami a realizovaný formou prieskumu trhu. Kritériom výberu dodávateľa bola vždy najnižšia cena.
Základná škola má vydanú smernicu pre verejné obstarávanie tovarov, služieb a verejných prác zo dňa 1. 1. 2009.
Kontrolou účtovných dokladov nebolo zistené neefektívne vynakladanie finančných prostriedkov. Tieto boli vynaložené na krytie nevyhnutných potrieb.
	Všetky  doklady  mali  svoje    náležitosti,  tak   ako   to   ukladá      zákon   č. 431/2002 Z. z. o účtovníctve. Účtovníctvo bolo vedené v súlade so zákonom č. 502/2001 Z. z. o finančnej kontrole.
Rozpočet bol čerpaný v súlade so zákonom č. 583/2004 Z. z. o rozpočtových pravidlách. Základná škola má vydanú smernicu pre výkon finančnej kontroly zo dňa 2. 1. 2005.
	Základná škola má pre svoje činnosti zriadené dve pokladnice. Jedná slúži pre potreby školy a druhá pre potreby školskej jedálne. Vedenie pokladničnej agendy a výkon pokladničných operácií zabezpečuje v pokladnici ZŠ hospodárka školy a v školskej jedálne vedúca jedálne. Kontrolou vedenia pokladničných kníh bolo zistené, že pokladničné knihy sa vedú dvojako a to prepisovou formou a elektronicky.
Kontrolou pokladničných (príjmových a výdavkových) dokladov za kontrolované obdobie nebolo zistené porušenie zákona č. 431/2002 Z. z. o účtovníctve. Účtovná jednotka inventarizuje peňažné prostriedky 4-krát za účtovné obdobie v zmysle § 29 ods. 3 zákona o účtovníctve. 
	Základná škola postupuje v zmysle Zásad o obehu účtovných dokladov zo dňa 31. 12. 2008. 
	Súčasťou správy o výsledku kontroly je písomné stanovisko a prijaté opatrenia na odstránenie nedostatkov.

								Ing. Hana Jakubíková
							   Hlavný kontrolór mesta Košice

Košice, 10. 11. 2010